A környezet védelmének általános szabályairól szóló 1995. évi LIII. törvény 48. § (6) bekezdésében, a levegő védelméről szóló 306/2010. (XII. 23.) Korm. rendelet 36. § (3) bekezdésében, valamint Budapest Főváros szmogriadótervéről szóló 69/2008. (XII. 10.)  
Főv. Kgy. rendelet 2/A. § (1) bekezdésében meghatározott, levegőtisztaság-védelmi hatáskörömben eljárva meghoztam a következő

**h a t á r o z a t o t :**

1. Elrendelem Budapest Főváros közigazgatási területén a szmogriadó riasztási fokozatának bevezetését.

2. Elrendelem 2015. november 8-án reggel 6 órától a fekete környezetvédelmi plakettel ellátott rendszámtáblájú gépjárművek közlekedésének tilalmát.

E forgalomkorlátozó intézkedés – további intézkedésemig – minden nap 6 órától 22 óráig tart.

Felhívom a kötelezettek figyelmét, hogy a forgalomkorlátozó intézkedés betartását az illetékes rendőri szerv ellenőrzi, és az intézkedés megszegőivel szemben helyszíni bírságot szabhat ki.

3. A fővárosi szmoghelyzet romlásának elkerülése érdekében felkérem a lakosságot és a légszennyezőket a következő önkéntesen betartandó, megelőző intézkedésekre:

1. a fővárosi úti célok eléréséhez mérsékeljék, vagy lehetőség szerint szüneteltessék az egyéni gépjárműhasználatot, részesítsék előnyben a közösségi közlekedést;
2. mellőzzék a gépjárművek indokolatlan – álló helyzetben történő – alapjárati üzemeltetését;
3. mérsékeljék a szilárd- és olajtüzelésű berendezések – ha egy háztartásban létezik földgáztüzelési mód, akkor mellőzzék a szilárdtüzelésű kandallók, cserépkályhák – használatát;
4. a szolgáltató, illetve termelő tevékenységet ellátó létesítmények üzemeltetői csökkentsék porkibocsátásukat.

4. Elrendelem jelen határozatomnak fellebbezésre tekintet nélküli végrehajtását.

5. Elrendelem határozatomnak hirdetményi úton való közlését és közzétételét.

Döntésem ellen a hirdetményi közléstől számított 15 napon belül a Főpolgármesteri Hivatal Városüzemeltetési Főosztályához (1052 Budapest, Városház utca 9-11., postacím:  
1840 Budapest) benyújtott, Budapest Főváros Kormányhivatalának (1056 Budapest,  
Váci utca 62-64.) címzett fellebbezéssel lehet élni, melyet 15 000 Ft (tizenötezer forint) értékű illetékbélyeggel kell ellátni.

**I n d o k o l á s**

Budapest Főváros szmogriadótervéről szóló 69/2008. (XII. 10.) Főv. Kgy. rendelet  
(a továbbiakban: Rendelet) 2. § (1) bekezdése és (2) bekezdés *b)* pontja szerint a szmogriadó riasztási fokozatát kell elrendelni, ha a levegőterheltségi szint határértékeiről és a helyhez kötött légszennyező pontforrások kibocsátási határértékeiről szóló 4/2011. (I. 14.) VM rendelet  
3. mellékletében feltüntetett legalább egy légszennyező anyag koncentrációja az ott meghatározott időtartamban, az ott meghatározott riasztási küszöbértéket a Közép-Duna-völgyi Környezetvédelmi, Természetvédelmi és Vízügyi Felügyelőség – amelynek jogutódja a fővárosi és megyei kormányhivatalokról, valamint a járási (fővárosi kerületi) hivatalokról szóló 66/2015. (III. 30.) Korm. rendelet 29. §-a és III. melléklete alapján a Pest Megyei Kormányhivatal Környezetvédelmi és Természetvédelmi Főosztály (a továbbiakban: Kormányhivatal) – adatai alapján meghaladja.

A 306/2010. (XII. 23.) Korm. rendelet 3. melléklet A) fejezetének 1.1. pontja, valamint  
a 4/2011. (I. 14.) VM rendelet 3. melléklet 2. pontja szerint szálló por esetében a levegőterheltség e szintje akkor áll fenn Budapesten, amennyiben a szálló por (PM10) koncentrációja a riasztási küszöbértéket (100 µg/m3) három mérőponton két egymást követő nap 24 órás átlagában meghaladja, és a meteorológiai előrejelzések szerint a következő napon javulás nem várható.

A Kormányhivatal 2015. november 5-re és 6-ra vonatkozó adatszolgáltatása szerint a szálló por (PM10) egy napra számított átlageredménye Budapesten 2015. november 5-én és 6-án  
6 - 6 mérőponton meghaladta a riasztási küszöbértéket (100 µg/m3).

Az Országos Meteorológiai Szolgálat legutóbbi előrejelzése szerint a mai napon a péntekihez (2015. november 6.) hasonló körülményekre lehet számítani, átmeneti változásra csak vasárnaptól számíthatunk, majd tartósabbra várhatóan keddtől, tehát a méréseket követő mai napon javulás nem várható.

A szálló por (PM10) légszennyezettségi állapotot folyamatosan mérő műszerek ellenőrzött fővárosi adatai alapján, a legutóbbi öt, egymást követő nap 24 órára számított átlagos koncentrációi a megadott mintavételi pontokon az alábbiak:

|  |  |  |  |  |  |  |
| --- | --- | --- | --- | --- | --- | --- |
| Dátum | XVIII. ker. Gilice  tér | II. ker.  Széna  tér | VIII. ker.  Teleki  tér | II. ker.  Pesthidegkút | XV. ker. Kőrakás  park | XI. ker.  Kosztolányi  tér |
|  | µg/m3 | | | | | |
| 2015.11.02. | **92,1** | 71,9 | **79** | 48,7 | **82,9** | **81,1** |
| 2015.11.03. | **75,3** | **90,1** | **82,2** | 57,3 | **77,5** | **80,6** |
| 2015.11.04. | **76,5** | **103,7** | **78,7** | 69,7 | **81,7** | **82,2** |
| 2015.11.05. | **100,3** | **106,2** | **90,8** | **78,2** | **88,7** | **101,1** |
| 2015.11.06. | **98,3** | **120,4** | **97** | **76** | **91,3** | **110,4** |
| Dátum | XIII. ker.  Honvéd-telep | V. ker.  Erzsébet  tér | X. ker.  Gergely  utca | XXII. ker.  Budatétény | XXI. ker.  Csepel, Szent István út | IV. ker.  Káposztás-megyer |
|  | µg/m3 | | | | | |
| 2015.11.02. | n.a. | **77,3** | n.a. | 61,4 | **101,3** | 67 |
| 2015.11.03. | n.a. | **81,4** | n.a. | 69,7 | n.a. | 60,3 |
| 2015.11.04. | n.a. | **82,8** | **75,1** | **77,8** | **106,3** | 62,8 |
| 2015.11.05. | **90,5** | **103,7** | **93,7** | **103,5** | **120,2** | 67,7 |
| 2015.11.06. | **91,8** | **112,2** | **102,6** | **112,2** | **115,1** | 73,5 |

Megjegyzés: a vastagon szedett és aláhúzott értékek meghaladták a riasztási küszöbértéket (100 µg/m3),  
a vastagon szedett értékek meghaladták a tájékoztatási küszöbértéket (75 µg/m3).

n.a.: nincs adat

A fentiekben ismertetett adatok alapján a szmogriadó riasztási fokozatának elrendeléséről határoztam.

A riasztási fokozatban elrendelhető intézkedésekről (forgalomkorlátozó intézkedés elrendeléséről, továbbá a lakosság tájékoztatásának szükségességéről és a lakossághoz címzett felkérésekről) az 1995. évi LIII. törvény 48. § (6) bekezdése, a 306/2010. (XII. 23.) Korm. rendelet 19. §  
(2) bekezdése, a 20. § (3) bekezdése, továbbá a Rendelet 9. §-a alapján rendelkeztem.

A forgalomkorlátozó intézkedések előírása során a 306/2010. (XII. 23.) Korm. rendelet  
20. § (4) bekezdésnek megfelelően figyelembe vettem a Budapest Főváros Kormányhivatala Népegészségügyi Szakigazgatási Szerve, Budapest Főváros Kormányhivatala Közlekedési Felügyelősége, valamint a Kormányhivatal alábbiakban összefoglalt véleményét, mely szerint:

Budapest Főváros Kormányhivatala Népegészségügyi Szakigazgatási Szerve közegészségügyi szempontból a határozat tervezetét elfogadta. A Kormányhivatal általános véleménye, hogy a riasztási szintet meghaladó légszennyező anyag koncentrációk esetében a Főváros szmogriadó rendeletében felsorolt intézkedések bevezetése indokolt, amennyiben a következő napon javulás nem várható, tehát el kell rendelni a szmogriadó bármely fokozatát. Az intézkedések közül a legjelentősebb hatással a közúti forgalom (mint a legnagyobb kibocsátó forrás) korlátozása bír, ezért az nem mellőzhető. Ezt a véleményt a Kormányhivatal folyamatosan fenntartja.

A forgalomkorlátozó intézkedés be nem tartása esetére kilátásba helyezett jogkövetkezményről a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 230. §-a, 11.§ (1) bekezdése, valamint a Rendelet 11. §-a rendelkezik.

Hatáskörömet és illetékességemet a környezet védelmének általános szabályairól szóló 1995. évi LIII. törvény 48. § (6) bekezdése, a 306/2010. (XII. 23.) Korm. rendelet 36. § (3) bekezdése, valamint a Rendelet 2/A. §-a alapozza meg.

Határozatomat a közigazgatási hatósági eljárás és szolgáltatás általános szabályairól szóló  
2004. évi CXL. törvény (a továbbiakban: Ket.) 71. § (1) bekezdése és a 72. § (1) bekezdése alapján hoztam meg.

A fellebbezési lehetőséget a Ket. 98. § (1) bekezdése, és a 99. § (1) bekezdése alapján biztosítottam.

A riasztási küszöbérték a légszennyezettség azon szintje, amely felett a rövid idejű expozíció veszélyt jelent az emberi egészségre, és amelynél azonnali intézkedést kell tenni, ezért a határozatot fellebbezésre tekintet nélkül végrehajthatónak nyilvánítottam a Ket. 101. § (5) a) pontja és a 306/2010. (XII. 23.) Korm. rendelet 2. § 35. pontja alapján.

A határozat hirdetményi úton való közléséről a Ket. 80. § (3) bekezdés első mondata, közzétételéről pedig a Ket. 80/A. § (1) bekezdés *a)* és *g)* pontjai alapján rendelkeztem.

A fellebbezés illetékét az illetékekről szóló 1990. évi XCIII. törvény mellékletének XIII. 2. *d)* pontja szerint állapítottam meg.

Budapest, 2015. november 7.

|  |
| --- |
|  |
| Tarlós István  főpolgármester |